b'\n_START_ARTICLE_\nUnion Station (Toronto)\n_START_SECTION_\nHistoria\n_START_PARAGRAPH_\nEnnen nykyist\xc3\xa4 asemaa Torontossa on ollut kaksi muutakin Union Stationia, joista ensimm\xc3\xa4inen valmistui 1855 Front Streetin ja Bay Streetin kulmaukseen. Nimi Union Station tuli siit\xc3\xa4, ett\xc3\xa4 asema oli usean rautatieyhti\xc3\xb6n k\xc3\xa4yt\xc3\xb6ss\xc3\xa4. Nykyinen asema rakennettiin ensimm\xc3\xa4isen maailmansodan aikana tontille, joka oli ollut tyhjill\xc3\xa4\xc3\xa4n vuoden 1904 suurpalon j\xc3\xa4lkeen. Se korvasi vuosina 1872\xe2\x80\x931895 rakennetun \xe2\x80\x99toisen\xe2\x80\x99 Union Stationin, joka sijaitsi York Streetin l\xc3\xa4nsireunalla._NEWLINE_Aseman rakentamisen rahoittivat rautatieyhti\xc3\xb6t Canadian Pacific Railway ja Grand Trunk Railway, jotka perustivat vuonna 1906 yhteisyrityksen nimelt\xc3\xa4 Toronto Terminals Railway johtamaan rakennushanketta. Hanke toteutettiin kahdessa vaiheessa, ensin asemarakennus 1915\xe2\x80\x931920 ja my\xc3\xb6hemmin ratapiha asemalaitureineen 1925\xe2\x80\x931930. Sodan aiheuttama tarvikepula ja Grand Trunk Railwayn hakeutuminen konkurssiin 1919 viiv\xc3\xa4styttiv\xc3\xa4t rakennust\xc3\xb6it\xc3\xa4. Lis\xc3\xa4ksi rautatieyhti\xc3\xb6t ja viranomaiset kiisteliv\xc3\xa4t pitk\xc3\xa4\xc3\xa4n ratakiskojen toteutuksesta. Lopulta kiskot p\xc3\xa4\xc3\xa4dyttiin rakentamaan maasillalle, joka ylitt\xc3\xa4\xc3\xa4 kaupungin kadut viiden metrin korkeudella. Asemarakennuksen valmistuttua 1920 rautatieyhti\xc3\xb6t ja postilaitos avasivat sinne konttorit, vaikka junaliikenne ohjattiin vuoteen 1930 asti vanhalle Union Stationille York Streetin kulmauksessa._NEWLINE_Prinssi Edvard vihki aseman k\xc3\xa4ytt\xc3\xb6\xc3\xb6n keskener\xc3\xa4isen\xc3\xa4 elokuussa 1927, mutta lopullisesti se valmistui vasta 1930, suuren laman kynnyksell\xc3\xa4. Matkustajaliikenne oli v\xc3\xa4h\xc3\xa4ist\xc3\xa4 1930-luvulla mutta lis\xc3\xa4\xc3\xa4ntyi nopeasti toisen maailmansodan aikana. Sodan j\xc3\xa4lkeen matkustajam\xc3\xa4\xc3\xa4r\xc3\xa4t supistuivat j\xc3\xa4lleen, kunnes GO Transit alkoi vuonna 1967 liikenn\xc3\xb6id\xc3\xa4 paikallisjunia Suur-Toronton alueella._NEWLINE_Vuonna 1968 rautatieyhti\xc3\xb6t julkistivat mittavan Metro Centre -hankkeen, jonka my\xc3\xb6t\xc3\xa4 Union Stationia uhkasi purkutuomio. Purkamista vastustavat aktivistit ja valveutuneet kansalaiset kampanjoivat onnistuneesti aseman s\xc3\xa4ilytt\xc3\xa4misen puolesta, ja se suojeltiin viranomaisp\xc3\xa4\xc3\xa4t\xc3\xb6ksell\xc3\xa4 1975. Suojelup\xc3\xa4\xc3\xa4t\xc3\xb6ksen j\xc3\xa4lkeisin\xc3\xa4 vuosina aseman suurin kehityshaaste on ollut jatkuvasti lis\xc3\xa4\xc3\xa4ntyv\xc3\xa4n paikallisliikenteen tukeminen kaukoliikenteen rinnalla._NEWLINE_Toronton kaupunki ja GO Transit ostivat Union Stationin vuonna 2000. Kaupunki omistaa asemarakennuksen ja GO Transit asemalaiturit ja ratakiskot sek\xc3\xa4 niit\xc3\xa4 suojaavat laiturikatokset. Vuonna 2010 k\xc3\xa4ynnistyi 640 miljoonaa dollaria maksava peruskorjaus, jonka tavoitteena on modernisoida asema vuoteen 2016 menness\xc3\xa4 s\xc3\xa4ilytt\xc3\xa4en samalla sen historiallisesti arvokkaat ominaispiirteet.\n_START_SECTION_\nArkkitehtuuri\n_START_PARAGRAPH_\nToronto Terminals Railway palkkasi Union Stationin suunnitteluty\xc3\xb6h\xc3\xb6n joukon nimekk\xc3\xa4it\xc3\xa4 kanadalaisia arkkitehteja, joihin lukeutuivat montrealilainen arkkitehtitoimisto Ross and Macdonald, Canadian Pacific Railwayn arkkitehti Hugh Jones ja kuuluisa torontolainen arkkitehti John Lyle. Yhdess\xc3\xa4 he suunnittelivat Kanadan suurimman ja taidokkaimman beaux-arts-tyylisen rautatieaseman, joka sis\xc3\xa4lt\xc3\xa4\xc3\xa4 runsaasti klassisia yksityiskohtia._NEWLINE_Rakennuksen 229 metri\xc3\xa4 leve\xc3\xa4 julkisivu avautuu Front Streetille p\xc3\xa4in. Sen keskell\xc3\xa4 on 22 klassisesta kivipylv\xc3\xa4\xc3\xa4st\xc3\xa4 muodostuva portiikki, jonka palkiston takana kohoaa aseman p\xc3\xa4\xc3\xa4salin yl\xc3\xa4puolinen attika. Kaksitoista metri\xc3\xa4 korkeat ja 75 tonnia painavat pylv\xc3\xa4\xc3\xa4t on valmistettu Bedfordin kalkkikivest\xc3\xa4. Rakennuksen ulkosein\xc3\xa4t ovat Indianan ja Queenstonin kalkkikive\xc3\xa4 ja kattorakenteet kuparia. Sis\xc3\xa4\xc3\xa4nk\xc3\xa4ynnin yl\xc3\xa4puolella lukee muistona aseman alkuper\xc3\xa4st\xc3\xa4 Canadian Pacific Railway ja Grand Trunk Railway sek\xc3\xa4 vuosiluku Anno Domini MCMXIX (1929)._NEWLINE_Pylv\xc3\xa4shallin molemmilla puolilla on kolmikerroksiset siivet, jotka jakaantuvat 14 selke\xc3\xa4sti rajattuun ikkunasyvennykseen ja p\xc3\xa4\xc3\xa4ttyv\xc3\xa4t kulmapaviljonkeihin. Molempien siipien edess\xc3\xa4 on kadussa aukko, josta n\xc3\xa4kyy asemalta metroon johtava yhdysk\xc3\xa4yt\xc3\xa4v\xc3\xa4. Aukot peitet\xc3\xa4\xc3\xa4n lasikatolla aseman peruskorjauksen yhteydess\xc3\xa4. Vallihautamaiset aukot ja levennetty jalkak\xc3\xa4yt\xc3\xa4v\xc3\xa4 aseman edustalla korostavat rakennuksen monumentaalisuutta._NEWLINE_Julkisivun mahtipontisuus jatkuu aseman p\xc3\xa4\xc3\xa4salissa, jossa on Tennesseen marmorista valmistetut kalanruotokuvioiset lattiat, harvinaisella Zumbron kivell\xc3\xa4 pinnoitetut sein\xc3\xa4t sek\xc3\xa4 kahden kerroksen korkuinen, kasetein koristeltu holvikatto. Salin pohjois- ja etel\xc3\xa4sein\xc3\xa4ll\xc3\xa4 on friisi, johon on kaiverrettu asemalta l\xc3\xa4htevien junien kohdekaupungit id\xc3\xa4st\xc3\xa4 l\xc3\xa4nteen. Roomalaisten kylpyl\xc3\xb6iden mallia mukailevat valtavat kaari-ikkunat valaisevat sis\xc3\xa4tilat pehme\xc3\xa4ll\xc3\xa4 hajavalolla. P\xc3\xa4\xc3\xa4salista on kulkuyhteys maanalaiseen yhdysk\xc3\xa4yt\xc3\xa4v\xc3\xa4\xc3\xa4n asemalaiturien alla sek\xc3\xa4 p\xc3\xa4\xc3\xa4salin laidoilla sijaitseviin odotussaleihin ja toimistoihin._NEWLINE_Asemarakennuksen suuntaisesti kulkee 16 junaraidetta. Raiteita 1\xe2\x80\x9313 palvelevat matkustajalaiturit on katettu suurilla, amerikkalaistyylisill\xc3\xa4 Bushin katoksilla, joiden yhteispinta-ala on 35\xc2\xa0000 neli\xc3\xb6metri\xc3\xa4. Katokset suunnitteli Toronto Terminals Railwayn avustava siltainsin\xc3\xb6\xc3\xb6ri A. R. Ketterson. Union Pearson Express -lentokentt\xc3\xa4junaa varten on rakennettu oma pys\xc3\xa4kkins\xc3\xa4 aseman l\xc3\xa4nsipuolelle, SkyWalk-k\xc3\xa4velysillan yhteyteen.\n_START_SECTION_\nMatkustajaliikenne\n_START_PARAGRAPH_\nUnion Station on Kanadan vilkkain matkustajaliikenteen solmukohta, kun otetaan huomioon my\xc3\xb6s aseman yhteydess\xc3\xa4 toimiva metroasema ja linja-autoterminaali. Asemaa k\xc3\xa4ytt\xc3\xa4\xc3\xa4 vuosittain yhteens\xc3\xa4 65 miljoonaa matkustajaa, joista 43 miljoonaa matkustaa GO Transitin l\xc3\xa4hijunissa ja -busseissa, 20 miljoonaa TTC:n metrojunissa ja 2,4 miljoonaa VIA Railin kaukojunissa. Matkustajien m\xc3\xa4\xc3\xa4r\xc3\xa4 on kaksi kertaa suurempi kuin Toronton kansainv\xc3\xa4lisell\xc3\xa4 lentoasemalla._NEWLINE_Union Stationin kautta on kulkenut vain v\xc3\xa4h\xc3\xa4n tavaraliikennett\xc3\xa4 1950-luvun lopun j\xc3\xa4lkeen. GO Transit rakensi 1960-luvulla Toronton ymp\xc3\xa4rist\xc3\xb6\xc3\xb6n useita ratapihoja, jonne valtaosa kaupungin rahdista kuljetetaan.\n_START_SECTION_\nVIA Rail\n_START_PARAGRAPH_\nUnion Station on VIA Railin eniten k\xc3\xa4ytt\xc3\xa4m\xc3\xa4 rautatieasema Kanadassa, ja arviolta puolet yhti\xc3\xb6n kaikista asiakkaista matkustaa sen kautta. Aseman kautta kulkee p\xc3\xa4ivitt\xc3\xa4in 50 VIA Railin junavuoroa, joilla matkustaa noin 5\xc2\xa0000 matkustajaa. The Canadian kulkee 2\xe2\x80\x933 kertaa viikossa Vancouveriin Winnipegin, Saskatoonin, Edmontonin ja Jasperin kautta. Yhteisty\xc3\xb6ss\xc3\xa4 yhdysvaltalaisen Amtrakin kanssa liikenn\xc3\xb6ity Maple Leaf kulkee p\xc3\xa4ivitt\xc3\xa4in New Yorkin Penn Stationille Niagara Fallsin ja Buffalon kautta. Buffalosta on my\xc3\xb6s jatkoyhteys Chicagoon._NEWLINE_Lis\xc3\xa4ksi VIA Railill\xc3\xa4 on p\xc3\xa4ivitt\xc3\xa4in useita junavuoroja Torontosta Windsoriin, Londoniin ja Sarniaan l\xc3\xa4nness\xc3\xa4 sek\xc3\xa4 Montrealiin, Ottawaan ja Kingstoniin id\xc3\xa4ss\xc3\xa4. Montrealista on jatkoyhteyksi\xc3\xa4 useisiin kaupunkeihin Quebeciss\xc3\xa4, New Brunswickissa ja Nova Scotiassa.\n_START_SECTION_\nToronto Transit Commission\n_START_PARAGRAPH_\nUnion Stationin yhteydess\xc3\xa4 toimii Toronto Transit Commissionin nelj\xc3\xa4nneksi vilkkain metroasema, jota k\xc3\xa4ytt\xc3\xa4\xc3\xa4 p\xc3\xa4ivitt\xc3\xa4in noin 75\xc2\xa0000 matkustajaa. Metroasemalta alkaa my\xc3\xb6s kaksi raitiovaunulinjaa, joista numero 509 kulkee l\xc3\xa4helle Exhibition Placea Queens Quayt\xc3\xa4 pitkin ja numero 510 Spadinan metroasemalle Queens Quayt\xc3\xa4 ja Spadina Avenueta pitkin. Lis\xc3\xa4ksi TTC liikenn\xc3\xb6i asemarakennuksen edest\xc3\xa4 kahta linja-autovuoroa Yonge Streeti\xc3\xa4 pitkin pohjoiseen.\n_START_SECTION_\nUnion Pearson Express\n_START_PARAGRAPH_\nMetrolinx aloitti kes\xc3\xa4kuussa 2015 uuden Union Pearson Express -junavuoron, jota liikenn\xc3\xb6id\xc3\xa4\xc3\xa4n Union Stationilta Toronton lentoaseman Terminaaliin 1 joka p\xc3\xa4iv\xc3\xa4 klo 5.00\xe2\x80\x932.00 viidentoista minuutin vuorov\xc3\xa4lein. Junamatka kest\xc3\xa4\xc3\xa4 25 minuuttia ja siihen sis\xc3\xa4ltyy pys\xc3\xa4hdykset Bloorin ja Westonin GO-asemilla.'